เอกสารแนบ 3

  รายงานคณะกรรมการตรวจสอบ

  รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท โฮม โปรดักส์ เซ็นเตอร์ จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้มีความสามารถ มีคุณสมบัติ
และความเป็นอิสระตามข้อกำหนดของตลาดหลักทรัพย์แห่งประเทศไทย โดย มีนายอภิลาศ
โอสถานนท์ เป็นประธานฯ นายทวีวัฒน์ ตติยมณีกุล และนายชนินทร์ รุนสำราญ
เป็นกรรมการทำหน้าที่ในการสอบทานความน่าเชื่อถืองบการเงิน

ในรอบปี 2554
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบตามที่ได้กำหนดไว้ในกฎบัตรของคณะกรรมการตรวจสอบและตามที่ได้รับมอบหมายจากคณะกรรมการบริษัทฯ
โดยมีการประชุมร่วมกันรวม 12 ครั้ง นอกจากนี้ได้เชิญผู้สอบบัญชีเข้าประชุมด้วยในวาระที่เกี่ยวข้อง
โดยรายละเอียดการเข้าร่วมประชุมของคณะกรรมการเป็นดังนี้

  ------------------------------ ----------------------------------------
  ชื่อ-นามสกุล                      จำนวนครั้งที่เข้าร่วม/จำนวนครั้งที่จัดประชุม

  นายอภิลาศ โอสถานนท์              11/12

  นายทวีวัฒน์ ตติยมณีกุล               12/12

  นายชนินทร์ รุนสำราญ               12/12
  ------------------------------ ----------------------------------------

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการฯ
ซึ่งรวมถึงการสอบทานให้มีรายงานฐานะทางการเงินของบริษัทฯ อย่างถูกต้องและเพียงพอ
มีระบบควบคุมภายในและกระบวนการกำกับดูแลที่มีประสิทธิภาพ
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการดูแลการทำรายการที่อาจมีความขัดแย้งทางผลประโยชน์ให้เป็นไปตามกฎระเบียบที่เกี่ยวข้องและให้เกิดประโยชน์สูงสุดต่อบริษัทฯ
ตลอดจนมีหน้าที่ในการคัดเลือกและเสนอความเห็นแต่งตั้งผู้สอบบัญชีโดยการปฏิบัติงานของคณะกรรมการตรวจสอบที่เป็นสาระสำคัญสรุปได้ดังนี้

สาระสำคัญของงานที่ปฏิบัติในปี 2553

1.  ได้พิจารณาสอบทานรายงานทางการเงินของบริษัทฯ ประจำรายไตรมาส
    และงบการเงินประจำปีก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ในวาระพิจารณาสอบทานรายงานทางการเงินของบริษัทฯ

2.  พิจารณาคัดเลือกเสนอแต่งตั้งผู้สอบบัญชีของบริษัทฯ
    และกำหนดค่าตอบแทนเสนอให้คณะกรรมการบริษัทเพื่อขออนุมัติที่ประชุมผู้ถือหุ้น

3.  ประชุมหารือกับผู้สอบบัญชีรวม 4 ครั้ง
    ถึงแนวทางการปฏิบัติงานและขอบเขตการดำเนินงานสอบบัญชี
    ผลการตรวจสอบและข้อเสนอแนะ
    เพื่อให้มั่นใจได้ว่าการตรวจสอบงบการเงินได้ทำไปอย่างครบถ้วนเหมาะสมตามมาตรฐานการสอบบัญชี
    ครอบคลุมการดำเนินงานที่สำคัญและความเสี่ยงที่อาจมีผลกระทบกับการดำเนินงานของบริษัท
    ซึ่งการประชุมร่วมกับผู้สอบบัญชีไม่มีฝ่ายจัดการเข้าร่วมประชุมด้วย

4.  ประชุมร่วมกับสำนักตรวจสอบภายในถึงการปฏิบัติงานและขอบเขตการดำเนินงาน
    สอบทานแผนการตรวจสอบเพื่อให้มั่นใจได้ว่าการตรวจสอบภายในได้ดำเนินการไปอย่างครบถ้วนเหมาะสมตามมาตรฐานการตรวจสอบภายในโดยในปี
    2554 นี้ได้ทำการประเมินความเพียงพอและประสิทธิผลของระบบควบคุมภายในของบริษัทฯ
    และบริษัทย่อยในภาพรวม
    รวมถึงการรับทราบรายงานผลการตรวจสอบและติดตามผลการปรับปรุงแก้ไขตามข้อเสนอแนะเพื่อให้ระบบการควบคุมภายในมีประสิทธิภาพและประสิทธิผลยิ่งขึ้น

5.  ทำการสอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้อง กับการดำเนินธุรกิจของบริษัทฯ

6.  พิจารณาการเปิดเผยข้อมูลรายการธุรกรรมระหว่างกิจการที่เกี่ยวข้องกัน
    และรายการที่อาจมีความขัดแย้งทางผลประโยชน์

7.  จัดทำการประเมินความเพียงพอและความเหมาะสมของระบบการควบคุมภายในที่ครอบคลุมถึงเรื่ององค์กรและสภาพแวดล้อม
    การบริหารความเสี่ยง การควบคุมการปฏิบัติงานของฝ่ายบริหาร
    ระบบสารสนเทศและการสื่อสารข้อมูล และระบบการติดตาม

คณะกรรมการตรวจสอบมีความเห็นว่า

1.  รายงานทางการเงินของบริษัทฯ เป็นที่เชื่อถือได้ มีความถูกต้อง ครบถ้วน
    ไปตามหลักการบัญชีที่รับรองทั่วไป และมีการเปิดเผยข้อมูลที่สำคัญอย่างเพียงพอและทันเวลา

2.  บริษัทฯ มีระบบควบคุมภายใน ระบบการบริหารความเสี่ยง
    ระบบการควบคุมการปฏิบัติงานและระบบการติดตามที่เพียงพอและมีประสิทธิผล
    สำหรับสถานการณ์น้ำท่วมทั้งในกรุงเทพฯและปริมณฑล
    ซึ่งทำให้เกิดความเสียหายทั้งศูนย์กระจายสินค้าและสาขาของบริษัทฯ
    คณะกรรมการตรวจสอบได้ให้ความเห็นเพิ่มเติมเกี่ยวกับแนวทางการบริหารความเสี่ยงให้กับผู้บริหารของบริษัทฯ
    เพื่อลดความเสี่ยงที่อาจเกิดขึ้นในอนาคต

3.  บริษัทฯ ไม่มีการปฏิบัติอันใดเป็นการฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือ กฎหมายที่เกี่ยวข้องกับธุรกิจของบริษัทฯ

4.  การทำธุรกรรมกับกิจการที่เกี่ยวข้องหรือรายการที่อาจมีความขัดแย้งทางผลประโยชน์นั้นได้มีการปฏิบัติให้เป็นไปตามกฎหมาย
    ข้อกำหนดของตลาดหลักทรัพย์
    มีความสมเหตุสมผลเพื่อให้เกิดประโยชน์สูงสุดต่อบริษัทไม่มีข้อบ่งชี้หรือข้อสังเกตอื่นใดที่ส่อถึงความผิดปกติ

5.  ผู้สอบบัญชีที่ได้รับแต่งตั้งเป็นผู้ที่มีประสบการณ์ในการปฏิบัติงาน
    ตลอดจนมีเครือข่ายครอบคลุมและเป็นที่ยอมรับทั้งในและต่างประเทศ
    ซึ่งจะทำให้มาตรฐานการตรวจสอบของบริษัทฯอยู่ในระดับสากล
    อีกทั้งผู้สอบบัญชีและผู้ที่ได้รับมอบหมายให้ลงนามรับรองงบการเงินทุกท่านมีความเป็นอิสระ
    ไม่มีความสัมพันธ์หรือรายการที่อาจก่อให้เกิดความขัดแย้งทางผลประโยชน์กับริษัทฯ
    ทำให้เชื่อมั่นได้ว่าการตรวจสอบบัญชีเป็นไปอย่างครบถ้วนเหมาะสมตามมาตรฐานการสอบบัญชี
    มีประสิทธิภาพและโปร่งใส

6.  คณะกรรมการตรวจสอบได้ปฏิบัติหน้าที่ด้วยความอิสระอย่างครบถ้วนและถูกต้องตามกฎบัตรของคณะกรรมการตรวจสอบที่ได้กำหนดไว้
    โดยได้รับความร่วมมือสนับสนุนด้วยดีจากผู้ที่เกี่ยวข้องทุกฝ่าย

..............................................................

(นายอภิลาศ โอสถานนท์)

ประธานคณะกรรมการตรวจสอบ